SAMBIRO 14
Kasi Ŵapayiniya Ŵakusambira Vichi?
Kwamba kale, Ŵakaboni ŵa Yehova ŵakutemwa chomene kusambira. Wose awo ŵajipeleka kupharazga Ufumu nyengo zose ŵakusambizgika mwakuti ‘ŵafiske uteŵeti wawo mwakukwana.’—2 Timote 4:5.
Sukulu ya Uteŵeti wa Upayiniya. Para pajumpha chaka chimoza kufuma apo mupayiniya wakambira uteŵeti wanyengozose, wakuchemeka ku sukulu iyo yikuchitikira pa Nyumba ya Ufumu. Sukulu iyi yikutora mazuŵa 6. Chilato cha sukulu iyi nkhovwira ŵapayiniya kukhozga ubwezi wawo na Yehova, kuti ŵaŵenge ŵaluso pakupharazga muthowa yiliyose, kweniso kuti ŵalutilire kugomezgeka.
Sukulu ya Ŵapharazgi ŵa Ufumu. Sukulu iyi yikutora myezi yiŵiri, ndipo yikovwira ŵapayiniya awo ŵangakwaniska kukapharazga kulikose uko ŵangatumika. Iwo mbakunozgeka nga ni Yesu, Mupharazgi Mukuru chomene kuluska wose awo ŵali kuteŵeterapo pano pasi. Nawo ŵakuti, “Ndine pano. Nitumani!” (Yesaya 6:8; Yohane 7:29) Para munthu wasama wakwenera kusintha na kukhala nga mbanthu awo wasanga. Wakwenera kuzgoŵera makhaliro, mphepo, na vyakurya vyachilendo. Kweniso wangakhumbikwira kusambira chiyowoyero chinyake. Ŵabali na ŵadumbu ŵakutorana panji awo ŵachali ŵekha, ndipo ŵali na vyaka vya pakati pa 23 na 65, ŵangasambirako sukulu iyi. Ŵakusambizgika makhaliro agho ghakukhumbikwa chomene pakuteŵetera Yehova mu gulu lake ili.
Sukulu Yakusambizga Baibolo ya Giliyadi. “Giliyadi” ni lizgu Lachihebere ilo likung’anamura “Mulu wa Ukaboni.” Kwamba mu 1943, ŵamishonale 8,000 ŵasambizgika na kutumizgika “ku vigoti vya charu chapasi,” ndipo ŵakupharazga. (Milimo 13:47) Apo ŵamishonale ŵakafikanga mu charu cha Peru, kukaŵavya mpingo, kweni sono kuli mipingo yakujumpha 1,000. Apo ŵamishonale ŵakiziranga mu charu cha Japan, Ŵakaboni ŵa Yehova ŵakakwananga yayi 10, kweni sono ŵakujumpha 200,000. Sukulu ya Giliyadi yikutora myezi 5, ndipo ŵakusambira Baibolo. Awo ŵakuchemeka ku sukulu iyi mbapayiniya ŵapadera, ŵamishonale, awo ŵakuteŵetera pa Beteli panji awo ŵakwendera mipingo. Para ŵasambira sukulu iyi ŵakovwira chomene pa ntchito yithu iyo tikuchita pa charu chose.
Kasi chilato cha Sukulu ya Uteŵeti wa Upayiniya ntchakuti wuli?
Kasi mbanjani ŵakuluta ku Sukulu ya Ŵapharazgi ŵa Ufumu?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn